เรียนถามคุณค่ะ การตรวจฉี่เพื่อดูว่าตั้งครรภ์หรือไม่ สามารถทำได้เมื่อไรคะ บางคนบอกว่าหลังมีเพศสัมพันธ์2 สัปดาห์ก็สามารถตรวจได้ จริงหรือไม่คะ หรือต้องรอหลังประจำเดือนไม่มาคะ (ปกติทานยาคุม28 เม็ดและใส่ถุงยางทุกครั้ง แต่รอบนี้ลืมทานยาไป1 วันค่ะคาดว่าลืมหลังวันที่มีเพศสัมพันธ์ จะมีโอกาสท้องมั้ยคะ) ขอบค่ะ
สวัสดีค่ะ การตรวจหาการตั้งครรภ์จากปัสสาวะนั้น ควรตรวจเมื่อประจำเดือนขาดไปแล้ว จึงจะมีโอกาสตรวจพบได้มากกว่า 90% แต่ทั้งนี้ ขึ้นอยู่กับความไวในการตรวจของแต่ละยี่ห้อด้วย หากตรวจที่หลังประจำเดือนขาดไปแล้วมากกว่า 1 สัปดาห์ โอกาสตรวจพบก็จะเกือบ 100%หรือหากนับจากวันที่มีเพศสัมพันธ์ ก็ควรเมื่อหลังมีเพศสัมพันธ์ไปแล้วอย่างน้อย 2 สัปดาห์ จึงจะมีโอกาสตรวจพบได้มากกว่า 90% เช่นกันสำหรับการทานยาคุมกำเนิด หากทานยาอย่างถูกต้อง คือทานทุกวัน ไม่มีวันที่ลืมทาน ทานยาคุมในเวลาเดียวกันหรือใกล้เคียงกันของแต่ละวัน ไม่มีอาเจียนหรือท้องเสียหลังทานยา ไม่ได้ทานยาอื่นบางชนิดร่วมด้วย ยาคุมก็จะช่วยป้องกันการตั้งครรภ์ได้มากกว่า 99% ค่ะ แต่หากมีการลืมทานยาไป 1 วัน ก็อาจมีผลให้ประสิทธิภาพในการป้องกันการตั้งครรภ์ลดลงไปบ้างค่ะทั้งนี้ โดยปกติ หากลืมทานยาคุมกำเนิดไป 1 เม็ด ในวันถัดไปก็ให้รีบทานเม็ดที่ลืมทันทีที่นึกได้ และให้ทานเม็ดต่อไปตามเวลาเดิมที่เคยทานเป็นปกติ ดังนั้นจะเท่ากับทานยาคุมไป 2 เม็ดใน 1 วันค่ะ ซึ่งจะช่วยให้ประสิทธิภาพไม่ลดลงไปมากนัก